b'\n_START_ARTICLE_\nVladimir, Rusija\n_START_PARAGRAPH_\nVladimir, glavno mesto Vladimirske pokrajine._NEWLINE_Vladimir, mesto ob reki Kljazmi, je bil v drugi polovici 12. in v 13. stoletju sede\xc5\xbe ruskega velikega kneza in prestolnica Vladimiro-Suzdalske kne\xc5\xbeevine. Iz tega obdobja je ohranjenih nekaj izrednih kulturnih spomenikov. V sovjetskem obdobju se je Vladimir razvil v industrijsko mesto in pokrajinsko sredi\xc5\xa1\xc4\x8de.\n_START_SECTION_\nZgodovina\n_START_PARAGRAPH_\nO predzgodovinski naseljenosti kraja pri\xc4\x8dajo najdbe grobov iz mlaj\xc5\xa1ega paleolitika._NEWLINE_Za ustanovitelja mesta velja Vladimir II. Monomah, ki si je dal leta 1108 tukaj, na svojem dednem ozemlju kne\xc5\xbeevine Rostov-Suzdalj, zgraditi varno, mo\xc4\x8dno utrjeno zato\xc4\x8di\xc5\xa1\xc4\x8de. Kot veliki knez Kijeva se v Vladimiru ni veliko zadr\xc5\xbeeval; prav tako ne njegov sin Jurij Dolgoruki._NEWLINE_Petdeset let kasneje je Monomahov vnuk Andrej Bogoljubski v Vladimir iz Suzdalja prestavil svojo kne\xc5\xbejo rezidenco. Potem ko je skupaj z drugimi ruskimi knezi izropal in opusto\xc5\xa1il Kijev, je v Vladimir prenesel tudi te\xc5\xbei\xc5\xa1\xc4\x8de oblasti in mesto napravil za prestolnico Vladimiro-suzdalske velike kne\xc5\xbeevine. Od vsepovsod (Rusije, Poljske, Svetega rimskega cesarstva) je poklical obrtnike, ki so po kijevskem zgledu v mestu gradili novo obzidje, cerkve, pala\xc4\x8de, samostane._NEWLINE_Leta 1238 so mesto zavzeli in razdejali Mongoli in tako zaustavili razvoj mesta, ki pa je tudi v obdobju mongolskega vazalstva, zlasti v \xc4\x8dasu Aleksandra Nevskega, \xc5\xa1e ohranilo politi\xc4\x8dno mo\xc4\x8d nad ostalimi mesti. Kasneje so se knezi \xc5\xa1e vedno potegovali za naslov velikega kneza Vladimira, vendar je imel ta samo \xc5\xa1e presti\xc5\xbeni pomen._NEWLINE_Leta 1300 je mesto dobilo metropolitijo._NEWLINE_Vladimir je dokon\xc4\x8dno izgubil na svojem pomenu leta 1328, ko je moskovski knez Ivan Kalita upravno sredi\xc5\xa1\xc4\x8de Moskovske velike kne\xc5\xbeevine prenesel v Moskvo. \xc5\xbde pred tem se je v Moskvo preselil tudi metropolit. Vladimir je kasneje pretrpel \xc5\xa1e nekaj mongolskih napadov in je bil v 15. stoletju le majhen lokalen center._NEWLINE_Ponovno se je za\xc4\x8del razvijati leta 1796, kot sede\xc5\xbe lokalne uprave. Leta 1861 je bil z \xc5\xbeeleznico povezan z Moskvo._NEWLINE_Vladimir se je po ruski revoluciji razvil v industrijsko sredi\xc5\xa1\xc4\x8de s tekstilno, strojno (avtomobili, traktorji) in kemi\xc4\x8dno industrijo. Zaradi bogate zgodovine je mesto zanimivo tudi turisti\xc4\x8dno.'